Sicilijos operacija

Sicilijos operacija (kodinis pavadinimas – Husky) – Sąjungininkų (JAV ir Didžiosios Britanijos) kariuomenių puolamoji operacija Sicilijoje prieš Ašies valstybių – nacistinės Vokietijos ir fašistinės Italijos – ginkluotąsias pajėgas per Antrąjį pasaulinį karą. Vyko 1943 m. liepos 9 – rugpjūčio 17 d. Sicilijos operacija laikoma Italijos kampanijos pradžia. Operacijos tikslas – užimti Siciliją ir pašalinti Italiją (pagrindinę Vokietijos sąjungininkę Europoje) iš karo.

1943 m. gegužę pasibaigus Šiaurės Afrikos kampanijai, pergalę pasiekę Sąjungininkai pirmą kartą išstūmė Ašies valstybes iš viso karo teatro. Prie Italijos krantų atsidūrę Sąjungininkai nutarė pulti Ašies pajėgas Europoje per Italiją (vietoj vakarų Europos) dėl kelių aplinkybių: Italijos karių moralė buvo silpna, Sąjungininkai kontroliavo strateginius Viduržemio jūros kelius, o Vokietijos tiekimo linijos Apeninų pusiasalyje buvo pažeidžiamos.

Siekdami nukreipti dalį Ašies pajėgų į kitas teritorijas, Sąjungininkai surengė keletą apgaulės operacijų (žinomiausia ir sėkmingiausia iš jų – operacija „Mincemeat“). Operacija „Husky“ prasidėjo 1943 m. liepos 9–10 d. naktį didele amfibine ir oro desanto operacija. Po jos sekė šešių savaičių sausumos kampanija, per kurią okupuota visa sala (rugpjūčio 17 d. užimtas Mesinos uostamiestis). Vokietija Mesinos sąsiauriu į žemyninę Italiją evakavo 52 000 karių ir likusią karo techniką.Mitcham, Samuel W. Rommel's Desert Commanders: The Men Who Served the Desert Fox, North Africa, 1941–1942. Greenwood Publishing Group, 28 February 2007. p. 80

Sąjungininkai sėkmingai pasiekė savo pagrindinius tikslus: Ašies oro, sausumos ir jūrų pajėgos buvo išstumtos iš salos, o Viduržemio jūra pirmą kartą nuo 1941 m. tapo atvira Sąjungininkų prekybiniams laivams. Šie įvykiai pagreitino Italijos diktatoriaus Benito Musolinio režimo, kurį pakeitė nauja vyriausybė, griūtį. Italijos pralaimėjimas privertė vokiečių kariuomenę pakeisti Italijos pajėgas šalyje (mažesniu mastu ir Balkanuose) – dėl to penktadalis visos Vokietijos kariuomenės buvo atitraukta nuo intensyvaus Rytų fronto.Charles T. O'Reilly. Forgotten Battles: Italy's War of Liberation, 1943–1945. Lexington Books, 2001. pp. 37–38.

 Šaltiniai 

Kategorija:Antrojo pasaulinio karo operacijos
Kategorija:Sicilijos istorija
Kategorija:Mūšiai Italijos teritorijoje
Kategorija:JAV mūšiai
Kategorija:Anglijos mūšiai
Kategorija:1943 metai